Shqipëri: Presidenti Moisiu mandaton kreun e PD-së, Berisha për formimin e qeverisë
Zonja Jozefina Topalli zgjidhet kryetare e parlamentit, duke u bërë e para grua në historinë e shqiptare që drejton këtë institucion të
Në Shqipëri presidenti Alfred Moisiu mandatoi sot kryetarin e partisë demokratike Sali Berisha për formimin e kabinetit të ri qeveritar. Zoti Berisha deklaroi edhe një herë se qeveria e tij do të jetë një qeveri e shërbimit dhe se nuk do të zhgënjejë qytetarët shqiptarë. Po sot zonja Jozefina Topalli u zgjodh si kryetare e parlamentit. Ajo bëhet kështu e para grua në historinë e shqiptare që drejton këtë institucion të lartë. Zonja Topalli premtoi se do t’i garantojë opozitës të gjitha të drejtat e saj. Që prej pasdites së sotme kryetari i partisë demokratike e cila udhëhoqi koalicion e djathtë të dalë fitues në zgjedhjet e 3 korrikut është ngarkuar zyrtarisht për formimin e kabinetit të ri. Zoti Berisha u takua me presidentin Alfred Moisiu nga i cili u mandatua për të caktuar kabinetin e tij të ardhshëm. Zoti Berisha, i cili do të drejtojë vendin në katër vitet e ardhshme tha se nuk do t’i zhgënjej qytetarët shqiptarë dhe se qeveria e tij do të jetë një qeveri e shërbimit ndaj tyre. Në të vërtetë gjatë gjithë kësaj periudhe që shoqëroi mbylljen e procesit zgjedhor, zoti Berisha ka mbyllur bisedimet me aleatët dhe duket se dhe postet e tjera që i janë ndarë përfaqësuesve të partisë së tij janë përcaktuar. Megjithëse ai vetë nuk ka bërë asnjë deklarim për emrat, duket se janë të konfirmuar postet kyce, ku ministria e jashtme do te drejtohet nga zoti Besnik Mustafaj, financat nga Ridvan Bode, ekonomia nga Genc Ruli, ministria e Brendshme Sokol Olldashi ndersa Mbrojtja nga Fatmir Mediu. Tashmë emrat e ministrave të tij zoti Berisha duhet t’ia drëzojë Presidentit. Sipas të gjitha gjasave ai pritet ta bëjë këtë të hënën. Pas dekretimit të kabinetit kryeministri i ardhshëm do të paraqesë në parlament programin dhe qeverinë e tij për të marrë votbesimin dhe më pas të gjithë do të betohen të presidenti Moisiu para se të marrin detyrën. Nga ana e tij parlamenti zgjodhi sot kryetarin e ri. Pas votimit ku konkurroi edhe përfaqësuesi i majtë Neritan Ceka, fitoi me 81 vota zonja Jozefina Topalli. Ajo bëhet kështu e para grua që vihet në krye të këtij institucioni të lartë të vendit. Në fjalën e saj zonja Topalli tha se parlamenti i ri ka nevojë për bashkëpunim nga të gjitha palët për realizimin e reformave të rëndësishme për vendin në luftën kundër korrupsionit e krimit të organizuar. Ajo premtoi se do të jeta garante e të drejtave dhe respektimit të opozitës: Të njejtin mesazh dha dje edhe zoti Berisha në mbledhjen e parë me deputetët e partisë së tij, kur deklaroi se shumica nuk do të përdorë forcën e kartonave për të penguar nismat e opozitës dhe se asaj do t’i garantohet kontrolli i plotë ndaj qeverisë.